Komisijos direktyva 2000/57/EB
2000 m. rugsėjo 22 d.
iš dalies keičianti Tarybos direktyvų 76/895/EEB ir 90/642/EEB dėl pesticidų likučių didžiausių koncentracijų, vaisiuose ir daržovėse ir ant jų bei tam tikruose augalinės kilmės produktuose, įskaitant atitinkamai vaisius ir daržoves, nustatymo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. lapkričio 23 d. tarybos direktyvą 76/895/EEB dėl didžiausių pesticidų likučių koncentracijų vaisiuose bei daržovėse ir ant jų nustatymo [1] su paskutiniais pakeitimais, padarytais Komisijos direktyva 2000/24/EB [2], ypač į jos 5 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo [3] su paskutiniais pakeitimais, padarytais Direktyva 2000/42/EB [4],
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [5] su paskutiniais pakeitimais, padarytais Komisijos direktyva 2000/10/EB [6], ypač į jos 7 straipsnį,
kadangi:
(1) Vadovaujantis Direktyvos 91/414/EEB nuostatomis, valstybės narės yra atsakingos už leidimų išdavimą naudoti augalų apsaugos produktus tam tikriems pasėliams. Reikalaujama, kad tokie leidimai būtų pagrįsti jų poveikio žmonių ir gyvūnų sveikatai bei poveikio aplinkai įvertinimu. Veiksniai, į kuriuos turi būti atsižvelgta atliekant tokius įvertinimus, apima gamintojo ir pašalinių asmenų buvimą neapsaugotoje aplinkoje bei likučių ant pesticidais paveiktų pasėlių poveikį žemei, vandeniui ir orui bei žmonėms ir gyvūnams juos vartojant.
(2) Nustatyta didžiausia likučių koncentracija augalinės kilmės produktams, įskaitant vaisius ir daržoves, paprastai atspindi minimalaus pesticidų kiekio panaudojimą siekiant veiksmingai apsaugoti augalus, kad likučių koncentracija būtų mažiausia ir toksikologiškai priimtina, visų pirma atsižvelgiant į aplinkos apsaugą ir apytikrį maisto suvartojimą.
(3) Didžiausia leistina likučių koncentracija yra nustatoma apatine analizinio nustatymo riba, kai leistinas augalų apsaugos produktų naudojimas nenulemia pastebimos pesticidų likučių koncentracijos maisto produkte ar ant jo, arba kai nėra leista naudoti, arba kai valstybių narių leidimai naudoti nėra patvirtinti būtinais duomenimis, arba kai pesticidų naudojimas trečiosiose šalyse, dėl ko atsiranda likučių maisto produktuose (arba ant jų), patenkančiuose į apyvartą Bendrijos rinkoje, nebuvo patvirtintas tokiais būtinais duomenimis.
(4) Didžiausia pesticidų likučių koncentracija turi būti nuolat iš naujo apsvarstoma. Koncentracija gali būti pakeičiama, atkreipiant dėmesį į naujus vartojimo būdus, naują informaciją bei duomenis ir pirmiausia - turėtų būti skubiai apsvarstyta iš naujo siekiant ją sumažinti, jeigu Komisija atkreipia dėmesį į nauja ar iš naujo apsvarstyta informacija pagrįstą susirūpinimą dėl maisto poveikio vartotojams, ypač įgyvendinant Direktyvos 76/895/EEB 4 straipsnį bei Direktyvos 90/642/EEB 8 straipsnį.
(5) Informacija apie pesticidų, kuriems taikoma ši direktyva, naujovišką arba pakeistą naudojimą buvo nusiųsta Komisijai. Informacija, papildanti tą naudojimą, buvo įvertinta ir laikoma tinkama tam, kad būtų pakeisti direktyvų prieduose nurodyta šiuo metu galiojanti didžiausia likučių koncentracija.
(6) Tų pesticidų poveikio laikas vartotojams per maisto produktus, kuriuose gali būti tų pesticidų likučių, buvo nustatytas ir įvertintas pagal Europos bendrijoje galiojančias taisykles ir praktiką, atsižvelgiant į Pasaulio sveikatos organizacijos (PSO) paskelbtas gaires [7], bei buvo apskaičiuota, kad šioje direktyvoje nustatyta didžiausia likučių koncentracija neviršija priimtino kasdieninio patekimo į organizmą ribos.
(7) Ten, kur taikoma, šių pesticidų staigus poveikis vartotojams per visus maisto produktus, kuriuose gali būti tų pesticidų likučių, buvo nustatytas ir įvertintas pagal šiuo metu Europos bendrijoje galiojančią tvarką ir praktiką, atsižvelgiant į Pasaulio sveikatos organizacijos paskelbtas rekomendacijas, o susirūpinimo dėl staigaus poveikio nebuvo nustatyta.
(8) Yra Komisijos direktyvos 98/82/EB [8] 4 straipsnis dėl didžiausios likučių koncentracijos, didžiausios laikinai nustatytos vinklozolino koncentracijos kai kuriems produktams, kol visiems žemės ūkio produktams dar nepatvirtinta nauja didžiausia šių trijų pesticidų likučių koncentracija, nustatymo remiantis analitiniais darbais pagal Direktyvos 91/414/EEB 8 straipsnio 2 dalies nuostatas. Šis analitinis darbas dar nebaigtas. Vis dėlto būtų tikslinga sumažinti vinklozolino likučių patekimą vartotojams, sumažinant didžiausią vinklozolino likučių koncentraciją tam tikriems produktams. Taip pat tikslinga, kad tie patikslinti kiekiai būtų nustatyti laikinai, iki bus baigti minėti analitiniai darbai.
(9) Visus pesticidus, kurių didžiausia likučių koncentracija yra nustatyta šia direktyva, reikia ištirti pagal Direktyvos 91/414/EEB sistemą. Šioje direktyvoje kiekvienai pesticidų rūšiai nustatytą didžiausią likučių koncentraciją reikia patikslinti atskirai, vadovaujantis galutiniais Komisijos sprendimais, priimtais atlikus analitinius darbus pagal Direktyvos 91/414/EEB 8 straipsnio 2 dalį.
(10) Dėl šioje direktyvoje nustatytos koncentracijos per Pasaulio prekybos organizaciją buvo tartasi su Bendrijos prekybiniais partneriais bei buvo atsižvelgta į jų pastabas. Komisija, vadovaudamasi pateiktais priimtinais duomenimis, ištirs galimybę nustatyti importuojant leistiną didžiausią konkrečių pesticidų likučių koncentraciją pagal konkretų sunaudotų pesticidų ir javų santykį.
(11) Buvo atsižvelgta į Augalų mokslinio komiteto nuomones, o pirmiausia - į patarimus ir rekomendacijas dėl vartotojų apsaugojimo nuo pesticidais apdorotų maisto produktų.
(12) Ši direktyva atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/895/EEB II priede folpeto koncentracijai vyninėse vynuogėse įrašas "3" pakeičiamas įrašu "10".
2 straipsnis
Direktyvos 90/642/EEB II priedas keičiamas taip:
1) maleino rūgšties hidrazido koncentracijai morkose ir pastarnokuose įrašas "1" pakeičiamas "30";
2) glifosato koncentracijai medvilnės sėklose įrašas "0,1" pakeičiamas "10";
3) ditiokarbamato manebo, mankozebo, metiramo, propinebo ir zinebo koncentracijai alyvuogėse įrašas "0,05" pakeičiamas "5";
4) nustatoma nauja pesticido difenilamino likučių koncentracija ir tokios leistinos didžiausios ribos:
obuoliams: | 5 mg/kg, |
kriaušėms: | 10 mg/kg, |
visiems kitiems produktams | 0,05* mg/kg, kai tai yra apatinė analizinio nustatymo riba; |
5) vinklozolino koncentracijai įrašai "3" ir "2" pomidorams ir persikams pakeičiami atitinkamai "0,05*" ir "0,05*". Šios patikslintos vertės nustatomos laikinai.
3 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
Valstybės narės priima įstatymus ir kitus teisės aktus, kurie, įsigalioję iki 2001 m. kovo 31 d., įgyvendina šią direktyvą. Apie tai jos nedelsdamos praneša Komisijai.
Šias nuostatas valstybės narės taiko nuo 2001 m. balandžio 1 d.
Valstybės narės, tvirtindamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
4 straipsnis
Ši direktyva skirta valstybėms narėms.
Priimta Briuselyje, 2000 m. rugsėjo 22 d.